31999R0630
L 080/8
JURNALUL OFÍCIAL AL UNIUNII EUROPENE
REGULAMENTUL (CE) NR. 630/1999 AL COMISIEI
din 24 martie 1999
de modificare a Regulamentului (CE) nr. 919/94 de stabilire a normelor de aplicare a Regulamentului (CEE) nr. 404/93 al Consiliului privind organizațiile producătorilor de banane
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 404/93 al Consiliului din 13 februarie 1993 privind organizarea comună a pieței în sectorul bananelor (1), astfel cum a fost modificat ultima dată prin Regulamentul (CE) nr. 1637/98 (2), în special articolul 9,
întrucât Regulamentul (CE) nr. 919/94 al Comisiei (3) stabilește normele detaliate de reglementare a recunoașterii organizațiilor producătorilor de banane și modului lor de funcționare; întrucât, pentru a se asigura stabilitatea acestor organizații și îndeplinirea obiectivelor lor economice, articolul 5 din regulamentul menționat anterior stipulează perioada minimă a calității de membru al organizației, precum și perioada minimă a preavizului de retragere din organizație;
întrucât experiența a arătat că dispozițiile respective sunt prea restrictive; întrucât, pentru a facilita înscrierea ca membri ai producătorilor individuali și pentru a ameliora funcționarea acestor organizații ale producătorilor este necesar ca perioada minimă a calității de membru și perioada de preaviz înainte de retragere să fie mai scurte și se impune adoptarea unor dispoziții aplicabile sectorului fructelor și legumelor proaspete; întrucât statele membre ar trebui să aibă la rândul lor posibilitatea de a fixa o perioadă minimă mai lungă a calității de membru; întrucât articolul 5 din regulamentul menționat anterior ar trebui să fie modificat în mod corespunzător;
întrucât măsurile prevăzute de prezentul regulament sunt conforme cu avizul Comitetului de gestionare a bananelor,
ADOPTĂ PREZENTUL REGULAMENT:
Articolul 1
Articolul 5 litera (c) din Regulamentul (CE) nr. 919/94 se înlocuiește cu următorul text:
„(c)
fiecare membru se obligă să facă parte din organizația producătorilor pe o perioadă de cel puțin un an și să notifice în scris intenția de a se retrage până la 31 mai, cu intrare în vigoare la 1 ianuarie anul următor. Statele membre pot fixa o perioadă minimă mai lungă a calității de membru; în acest caz ele trebuie să informeze Comisia. Statutul organizațiilor de producători pot stipula o perioadă de notificare mai lungă înainte de intrarea în vigoare a retragerii.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 martie 1999.